  Виталий Пронин  Ортчиз республикаысьтымы дышетон удысын тыршисьёслэн паськытатэм конференцизы. Отчы пыриськизы Президент Александр Волков, Правительстволэн Тӧроезлэн воштӥсез Людмила Чунаева, Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова, Кун Думаысь депутатъёс Виктор Шудегов но Николай Мусалимов, дышетонъя но наукая министр Андрей Кузнецов, ёросъёслэн йыръёссы но воштӥсьёссы, вань дышетскон заведениослэн кивалтӥсьёссы, дышетӥсьёс.Дышетон удысын кема аръёс ӵоже ужаса но, котькуд 1-тӥ сентябрез визьнодасьёсмы сюлмаськонъёсын пумитало. Но ӟечезлы осконзэс уг ышто. Пӧртэм ӧвӧл таиз ар но. Азьпалан соосты нош ик витё воштӥськонъёс - кенешонэ люкаськемъёс эскеризы Удмуртиысь дышетон удысын валтӥсь ужпумъёсты.Мар вите дышетон удысэз матысь аръёсы? Та юан  туннэ ваньзэс поромытэ: нылпиосты, анай-атайёсты, дышетӥсьёсты, пӧртэм удысъёсысь кивалтӥсьёсты, депутатъёсты...- Мыным ваньмыз валамон, дышетон удысэ выль пыӵась стандартъёс сяна, -  конференция дыръя ӧз ваты мылкыдзэ Александр Волков но. - Россиысь дышетон удыс котьку но дуннеын тужгес ӟечен лыдъяське вал, али но озьы ик.  Но вакыт сыӵе: выль куронъёс, зэмен но, кулэ, но законъёсты, мур-мур малпаськыса, кутоно - ваньзэ ӧвӧл карыны медам шедьтэ. Соин ик асьмеос туннэ син шорамы йӧтӥсь тырмымтэос сярысь шара, кышкатэк вераны кулэ. Монэ туннэ уката паймытэ школаын дышетон предметъёслэсь лыдзэс кулэстон пумысен  малпанъёс, пичи гуртъёсысь школаосты быдтон сярысь вераськонъёс... Школа быроз, гурт но куашкалоз - та сярысь нокинлы веранэз ӧвӧл. Нош гуртысь калык кошкиз ке, кин нянь будэтоз, пудо вордоз?Озьы республикаямы али нимысьтыз саклык висъяське гуртъёсты ӝутонлы. Пичи школаосты туннэ уг быдто, гурт калыклэсь мылкыдзэ юатэк. Берло вить ар куспын 200-лэсь ятыр  школа, стадион, спортзал, нылпи  сад пуктэмын. Бадӟым люкетэз - районъёсын. Матысь аръёсы ёрос центръёсын усьтӥськозы бассейнъёс, липет улэ пырозы катокъёс.- 1-тӥ сентябрь азьын мон туж шудо адями луисько, - азьланьтӥз веранзэ Президент. - Корка пыронъёс бӧрсьысь бӧрсе ортчо. Матысь нуналъёсы ӵыжак выль  6 школа усьтӥськоз: Алнаш, Балезино, Эгра, Кизнер, Сюмси, Кияса  палъёсын. Со сяна, Удмурт кун университетысь мувӧйя но чагыр эстӥськонъя институтлэн выль юртэз ужаны кутскоз, Ижысь медициная кун академиын спорткомплекс ӧсъёссэ вӧлъяз ни.Шаерысьтымы дышетон удыслы бадӟым саклык висъяське - дышетонъя но наукая министр Андрей  Кузнецов таин соглаш. Куамын минут пала кыстӥськем докладаз со лад-лад вераз  та сярысь:- Республикамылэн кисыяз бергась коньдонлэн ньыльмос люкетэз кошке та удыслы. Со сяна, Россилэн бюджетысьтыз туэ 255 миллион манет вуиз на дышетон заведениосты выльдонлы-тупатъянлы. 626 школае пыртэмын Интернет, сое витё на эшшо пыдлось 90 пичи гуртъёсысь школьникъёс. Арлы быдэ  усьтӥсько нылпи садъёс, туэ 1 сюрс 341 тэшкылилы ватсаса инты кылдытэмын луоз. Ог 91 процентэз школьникъёс дышетскон висказы пӧсь сиён сиё.Республикамылэн нылпиос сярысь такем сюлмаськемез, дышетӥсьёслэн вань шунытсэс, быгатэмзэс сётыса тыршемзы юнме уг луы.  Асьме нылпиос ӟечесь тодон-валанъёссэ возьмато ЕГЭ амалэн сётӥськись экзаменъёсын, арлы быдэ ог 30-эз мур тодон-валанзэ возьматэ, 100 балл люка. Берло аръёсы  куиньмослы кулэсмиз наркологияя диспансере шедись нылпиослэн лыдзы,  28 процентлы - йыруж  лэсьтӥсьёслэн.Мар тужгес но сюлмаськытэ дышетон удысын? Кадръёслэн тырмымтэзы. Туннэ дышетӥсьёс пӧлысь 9 процентэз гинэ школае берло 5 ар куспын лыктэмын. Егит специалистъёс пӧлысь ог 30 процентэз, дышетонлэсь шӧмзэ тыро-пыдо валатэк ик, мукет удысъёсы кӧче. Мар кароно югдурез воштон понна? Дышетӥсьлэсь данзэ ӝутоно, тыршемзэ дунъяно. Шумпотоно, берло дыре тае кунмы валаны кутскиз кадь. Озьы Россиысь Правительстволэн Тӧроез Владимир Путин решение кутӥз: туэ 1-тӥ сентябрьысен предметъёсъя дышетӥсьёслэсь уждунзэс 30 процентлы йылтоно. Талы республикаямы коньдон но вуэмын ни.- Владимир Владимировичлэсь таӵе вамышсэ ӟечен одно пусъёно, - вераз Александр Волков. - Но малпаськонэ но усиськиз: покчи классъёсын, ватсаса тодон-валан сётон учреждениосысь дышетӥсьёслэн, нылпи садъёсысь воспитательёслэн кӧтсы ӝож луоз ук. Озьы Удмуртиысь Правительстволэн муртъёсыныз ӵош огкылэ вуим: таосты но шумпоттоно, республикамылэн бюджетысьтыз коньдон шедьтоно. 300 миллион манетлэсь ятыр талы кошкоз. Озьы сентябрь толэзьысен котькуд дышетӥсьлэн уждунэз ог 2 сюрс манетлы ке но йылоз.Залэ люкаськемъёс уката чабизы Президентлэн нимысьтыз пусъем кылъёсыз бере:- Уждунзы 30 процентлы будыны кулэ вань дышетӥсьёслэн! Вераськонъёс ветло, школаослэн директоръёссы сое ас мылкыд каремзыя люкылозы шуыса. Озьы уз луы: портфельёслэн зӧкталазы, синъёслэн чеберзы лыдэ уз басьтӥське!* * *Шӧдӥське: выль стандартъёслэн улонэ пыӵаны кутскемзы дышетон удысын тыршисьёсты сокем ик ук кышкаты ни. Туэысен нырысетӥ классэ лыктӥсьёс выль амалъя дышетскыны кутско бере, покчи классъёсын тодон-валан сётӥсьёс пӧлысь 95 процентэз пӧртэм семинаръёсы, курсъёсы пыриськиллям ни. Воштӥськонъёслы дасесь соос. Дышетонъя но наукая министр верамъя, Дышетон сярысь законэз но Москва, улосъёслэсь мылкыдзэс кылымтэ-адӟымтэ улсы кариськыса, уз юнматы, вылды. Отчы куинетӥ ползэ воштонъёс но ватсанъёс пыртэмын ни туэ июнь толэзе. Юнматыны чакламын 2012-тӥ арын.Элина Кумачёва. Туспуктӥз Константин Семёнов.  